27 SEPTEMBER – Afrikanergeskiedenis
1666 – Cornelis van Quaelb word kommandeur
Zacharias Wagenaer word deur Cornelis van Quaelbergen opgevolg as kommandeur van die Kaap van Goeie Hoop.
1900 – Bekragtig oprigting van konsentrasiekampe
Lord Frederick Sleigh Roberts bekragtig die oprigting van konsentrasiekampe in die Anglo-Boereoorlog.
1950 – Eskader na Koreaanse Oorlog
Twee Eskader van die Suid-Afrikaanse Lugmag – die Flying Cheetahs -het op 27 September 1950 uit Pretoria na die Durbanse hawe vertrek waar hulle met die troepeskip, die M.V. Tjisadane na Yokohama vertrek het vir die Koreaanse Oorlog. Die Unie van Suid-Afrika was een van die eerste lande wat op 'n VN-versoek gereageer het om 'n eskader vir die oorlog beskikbaar te stel. Die oorlog het 3 jaar geduur en die eskader het deel uitgemaak van 'n lugvleuel van die Amerikaanse Lugmag. 74 van die 94 Mustangs en 4 van 22 Sabres is afgeskiet met 34 vlieëniers wat gesneuwel het.
1830 – Hendrina Johanna Susanna Joubert (geb. Botha), die vrou van Piet Joubert († 8 September 1916)
1862 – Louis Botha, Boeregeneraal en eerste minister van die Unie van Suid-Afrika († 27 Augustus 1919)
1893 – Johannes Jacobus Scheepers, stigterslid van FAK
Johannes Jacobus Scheepers is op Witklip Middelburg (Transvaal), gebore. Hy was 'n stigterslid van die FAK en het twee jaar lank op 'n deeltydse basis as hulpsekretaris diens gedoen. In die jare 1930-1933 het hy as Persgeneraal van die Handhawersbond opgetree, en was daarna 14 jaar lank sekretaris van die Sentrale Volksmonumentekomitee. Hy was organiserende sekretaris van die Eeufeesviering met die Simboliese Ossewatrek in 1938. 'n Bekende jeugboek, Jannie Springkaanbeentjies, het in 1941 uit sy pen verskyn.
1973 – Johannes Frederikus van Wyk, onderwyser (* 23 Julie 1885)
Johannes Frederikus van Wyk is op die plaas Leeuwfontein, in die distrik Wolmaransstad, gebore en ontvang sy skoolopleiding daar. Op 14-jarige ouderdom lê hy sy eindeksamen af en in dieselfde jaar (1899) breek die ABO uit. As 15-jarige penkop sluit hy hom by die Boeremagte aan, neem aan minstens agt veldslae deel, word 'n maand voor die vredesluiting by Roodewal gevang en na Indië gestuur, waar hy sy naskoolse studie voortsit. Na sy terugkeer in 1903 sit hy sy studies veral in Engels en Geskiedenis voort en bekwaam hom as onderwyser aan die Pretoriase Normaalkollege. In 1919 is hy na Arusha, in Oos-Afrika, as die eerste Afrikaanssprekende onderwyser, wie se ywer vir die sosio-kulturele en akademiese opheffing van die Afrikanerkind nooit geëwenaar is nie. Meer as 15 jaar gee hy gratis onderwys en bou hy skole – dikwels in ongunstige en vernederende omstandighede. Later was hy in diens van die grondboontjie maatskappy in Tanzanië, en daarna het hy verskeie goudkonsessies gehou. In 1963 het hy en sy eggenote, agterkleinkind van Louis Trichardt, na Suid-Afrika teruggekeer. Sy herinneringe aan die ABO is gepubliseer in Die Mauser Knal, waarin hy 'n lewendige voorstelling gee van die kommandolewe en krygsgevangeneskap.